Tso enyɔ ɔmɛ nɛ a bla kɛ pee kake nɛ Ezekiel yi 37 ɔ tu he munyu ɔ tsɔɔ mɛni?
Yehowa wo si kaa ke Israel ma a kpale kɛ ya Si Womi Zugba a nɔ ɔ, e ma ha nɛ a pee kake ekohu. Jamɛ a sɛ gbi ɔ hu tsɔɔ kaa ngɛ nyagbe ligbi ɔmɛ a mi ɔ, Mawu we bi maa pee kake.
Yehowa de e gbalɔ Ezekiel kaa e ya ngɔ tsohi enyɔ, nɛ e ngma ní ngɛ a nɔ. Yehowa de lɛ ke e ngma ngɛ tso ɔ kake nɔ ke, “Yuda nɔ yemi ɔ,” nɛ e ngma ngɛ tso ɔ kake hu nɔ ke, “Israel nɔ yemi ɔ,” aloo Efraim tso. E sa nɛ Ezekiel nɛ bla tso enyɔ nɛ ɔmɛ kɛ pee kake ngɛ e dɛ mi.
Mɛni “Efraim” daa si kɛ ha? Yeroboam ji kekleekle nɔ nɛ e ye matsɛ ngɛ Israel yiti je wɛtso nyɔngma matsɛ yemi ɔ mi. E je Efraim wɛtso ɔ mi. Efraim wɛtso ɔ kle pe Israel wɛtso kpa amɛ tsuo. (5 Mose 33:13, 17; 1 Ma. 11:26) Yosef binyumu Efraim bimɛ ji Efraim wɛtso ɔ nɛ. (4 Mose 1:32, 33) Yakob nɛ ji Yosef papaa jɔɔ Yosef wawɛɛ. Enɛ ɔ he ɔ, e da blɔ kaa a ma tsɛ tso nɛ daa si kɛ haa Israel wɛtso nyɔngma matsɛ yemi ɔ ke ‘Efraim tso.’ Asiria bi ɔmɛ kpata Israel yiti je matsɛ yemi ɔ hɛ mi jeha 740 loko a fɔ Kristo, nɛ lɔ ɔ se kulaa loko Ezekiel ngma gba gbi nɛ kɔɔ tso enyɔ ɔmɛ a he ɔ nɛ. (2 Ma. 17:6) Enɛ ɔ he ɔ, jamɛ a be ɔ, Israel bi ɔmɛ a kpɛti nihi fuu gbɛ fia Babilon nɔ yemi he ɔmɛ. Babilon Nɔ Yemi ɔ nɛ e ba kpata Asiria Nɔ Yemi ɔ hɛ mi.
Ngɛ jeha 607 loko a fɔ Kristo ɔ mi ɔ, Babilon bi ɔmɛ ya kpata woyi je wɛtso enyɔ matsɛ yemi ɔ hɛ mi, nɛ a nuu mɛ nyɔguɛ. Eko ɔ, a nuu yiti je wɛtso nyɔngma a mi bimɛ nɛ a piɛ ɔ hu kɛ piɛɛ he. A hla matsɛmɛ nɛ́ a ye wɛtso enyɔ nɛ ɔmɛ a nɔ ɔ kɛ je Yuda wɛtso ɔ mi. Yuda wɛtso ɔ mi bimɛ nɔuu nɛ a sɔmɔ kaa osɔfohi, ejakaa osɔfo ɔmɛ sɔmɔ ngɛ sɔlemi we ɔ ngɛ Yerusalem. (2 Kron. 11:13, 14; 34:30) Enɛ ɔ he ɔ, e da blɔ kaa a ngɔ tso nɛ ji “Yuda nɔ yemi” ɔ kɛ da si ha wɛtso enyɔ matsɛ yemi ɔ.
Mɛni be nɛ a bla tso enyɔ nɛ ɔmɛ ngɔ pee tso kake? A bla mɛ pee kake benɛ Israel bi ɔmɛ kpale kɛ ho Yerusalem ya nɛ a ya ma sɔlemi we ɔ ngɛ jeha 537 loko a fɔ Kristo ɔ mi ɔ. Nihi nɛ a kpɔ̃ mɛ kɛ je nyɔguɛ yemi nɛ ɔ mi ɔ a kpɛti ni komɛ je wɛtso enyɔ ɔmɛ a mi, nɛ ni komɛ hu je wɛtso nyɔngma amɛ a mi. Kɛ je jamɛ a be ɔ mi ɔ, Israel ma a ba pee ma kake. (Eze. 37:21, 22) Israel bi ɔmɛ pee kake kɛ sɔmɔ Yehowa ekohu. Gbalɔ Yesaya kɛ gbalɔ Yeremia hu gba kɛ fɔ si kaa Israel bi ɔmɛ ma ba pee kake ekohu.
Mɛni gbami nɛ ɔ ha nɛ wa ba le ngɛ nihi nɛ a ma ja Mawu ngɛ anɔkuale mi ɔ a he? Lɔ ɔ ji kaa: Yehowa ma ha nɛ e sɔmɔli maa ‘pee kake.’ (Eze. 37:18, 19) Anɛ si womi nɛ ɔ ba mi ngɛ wa be nɛ ɔ mi lo? Ee. Gba gbi nɛ ɔ bɔni mi bami kɛ je jeha 1919 ɔ mi. Jamɛ a be ɔ mi ɔ, Mawu bua e we bi ɔmɛ a nya nɛ a ba pee kake. Satan nyɛ we nɛ e gba Mawu we bi a mi kaa bɔ nɛ e to e yi mi kaa e maa pee ɔ.
Jamɛ a be ɔ, nihi nɛ a ba pee kake ekohu ɔ a kpɛti nihi fuu ngɛ hɛ nɔ kami kaa a maa pee osɔfohi kɛ matsɛmɛ, nɛ a kɛ Yesu maa ye matsɛ ngɛ hiɔwe. (Kpoj. 20:6) A ngɛ kaa Yuda tso ɔ. Se benɛ be ngɛ mi puee ɔ, nihi fuu nɛ a ngɛ hɛ nɔ kami kaa a maa hi si ngɛ zugba a nɔ ɔ ba piɛɛ mumi mi Yuda bi nɛ ɔmɛ a he. (Zak. 8:23) A ngɛ kaa Yosef tso ɔ, nɛ a be hɛ nɔ kami kaa a kɛ Kristo maa ye matsɛ.
Mwɔnɛ ɔ, kuu enyɔ nɛ ɔmɛ tsuo pee kake kɛ ngɛ Yehowa sɔmɔe, ngɛ Matsɛ kake nɛ ji Yesu Kristo sisi. Ngɛ Ezekiel gbami ɔ mi ɔ, a tsɛɛ lɛ ke “ye tsɔlɔ David.” (Eze. 37:24, 25) Yesu sɔle kɛ ha e se nyɛɛli tsuo kaa a pee kake. E de ke: “I ngɛ pɛɛ kpae nɛ mɛ tsuo a pee kake. Tsaatsɛ! Bɔ nɛ o ngɛ ye mi, nɛ i ngɛ o mi ɔ, mɛ hu a hi wa mi jã nɔuu.” * (Yoh. 17:20, 21) Yesu gba kɛ fɔ si kaa kuu nyafii ɔ nɛ ji nihi nɛ a pɔ mɛ nu ɔ, kɛ ‘to kpa’ amɛ “maa pee to kuu kake.” Nɔ “hyɛlɔ kake” lɛ maa hyɛ mɛ tsuo a nɔ. (Yoh. 10:16) Yesu munyu nɛ ɔ ha nɛ wa na kaa kake peemi maa hi Yehowa we bi a kpɛti mwɔnɛ ɔ, a hɛ nɔ kami ji kaa a maa ya hiɔwe jio, a maa hi zugba a nɔ jio!
^ kk. 5 Benɛ Yesu ngɛ níhi nɛ ma kadi nyagbe ligbi ɔmɛ ɔ tsɔɔe ɔ, e tsɔɔ nɔ yami nɛ maa ba a. Kekleekle ɔ, e tsɔɔ kaa nihi nɛ a pɔ mɛ nu ɔ a kpɛti nihi bɔɔ ko nɛ a tsɛɛ mɛ ke “tsɔlɔ anɔkualetsɛ kɛ ní lelɔ” ɔ nɛ a maa nyɛɛ asafo ɔ hɛ mi. (Mat. 24:45-47) Lɔ ɔ se ɔ, Yesu ngɔ nɔ́ hetomi ní komɛ kɛ tsu ní. Nɔ́ hetomi ní nɛ ɔmɛ kɔɔ nihi nɛ a ngɛ hɛ nɔ kami kaa a maa ya hiɔwe ɔ a he titli. (Mat. 25:1-30) Nyagbe ɔ, Kristo tsɔɔ kaa nihi nɛ a ngɛ hɛ nɔ kami kaa a maa hi zugba a nɔ ɔ maa ye bua e nyɛmimɛ ɔmɛ. (Mat. 25:31-46) Ezekiel gbami ɔ ngɛ mi bae ngɛ wɔ hu wa be nɛ ɔ mi. Kekleekle ɔ, e ngɛ mi bae ngɛ nihi nɛ a ngɛ hɛ kɛ nɔ fɔmi kaa a maa ya hiɔwe ɔ a blɔ fa mi. Behi fuu ɔ, wɛtso nyɔngma matsɛ yemi ɔ da we si kɛ ha nihi nɛ a ngɛ hɛ nɔ kami kaa a maa hi zugba a nɔ ɔ. Se kake peemi nɛ gbami ɔ tu he munyu ɔ haa nɛ wa kaiɔ kake peemi nɛ ngɛ nihi nɛ a ngɛ hɛ nɔ kami kaa a maa hi zugba a nɔ kɛ nihi nɛ a ngɛ hɛ nɔ kami kaa a maa ya hiɔwe ɔ a kpɛti ɔ.